《王范二僚久不调雨中戏以长歌》
明代·欧大任

君不见王子大，若为教授河汾之家世。君不见范景伯，若为扁舟五湖之苗裔。

一官白首犹未迁，四载青袍有何意。戟郎但可困扬雄，士林空自留虞荔。

西雍东序岂堪轻，破砚寒毡太有情。六馆共知贫博士，四门今已老先生。

昨者六日雨不止，长安城中满城水。上漏下湿墙几倾，半昼一宵榻三徙。

卷幔淋离抱书籍，开门潦长呼邻里。过午炊烟尚待薪，经旬蔬食聊盈簋。

二子高歌百不忧，乌皮之几貂皮裘。谁其据者六国相，岂足道哉万户侯。

绣衣霄汉奚不策足去，赤管岁月却与吾曹俦。君不见南海欧生亦闭关，蓑笠用在阴晴间。

子如云兮出岫，我如鸟兮知还。携将玉局三千卷，乞取罗浮四百山。

作者简介：欧大任（1516-1596）字桢伯，号仑山。因曾任南京工部虞衡郎中，别称欧虞部。广东顺德陈村人。他“博涉经史，工古文辞诗赋”，并喜体育运动，擅长踢球、击剑。14岁时，督学曾集中十郡的优等生会考，他三试皆列第一，名噪诸生。他和梁有誉、黎民表、梁绍震等人是十分友好的同学，在著名学者黄佐门下读书，很有得益。无奈文运不佳，八次乡试均落榜，直到嘉靖四十二年（1563年），47岁的欧大任才一鸣惊人，以岁贡生资格，试于大廷，考官展卷阅览，惊叹其为一代之才，特荐御览，列为第一。由是海内无不知欧大任，名声远播。